החדשות - מסילאן ועד חרובים: מבחן הממרחים
מסילאן ועד חרובים: מבחן הממרחים
ארוחות עשר בגני הילדים כבר מזמן לא מסתכמות בלחמנייה עם שוקולד: ממרח שקדים, חרובים ולוטוס זו היא רק הרשימה החלקית של המוצרים שקיימים בשוק. אבל האם הם באמת טובים יותר? יצאנו לבדוק
מעיין פרתי | חדשות | פורסם 21/05/19 10:46 | עודכן 21/05/19 11:00
אם בעבר הילדים בגן הסתפקו רק בממרח שוקולד או בחומוס , היום המגוון עצום - מסילאן, דרך חרובים ועד חמאת בוטנים. יצאנו לבדוק איזה ממרח אהוב ביותר על הילדים וחשוב לא פחות - מה יותר בריא?
נתחיל מחמאת בוטנים: מבדיקה שערכנו, עולה שבפרוסה עם הממרח המוכר SKIPPY יש לפחות כפית אחת של סוכר, זאת לעומת חמאת הבוטנים הטבעית שלא מכילה סוכר כלל. ומה לגבי הטעם? הילדים טעמו ולא מצאו שום הבדל, מה גם שהממרח הבריא - הוא גם זול יותר.
נעבור לשוקולד: התחליף הפופולרי ביותר שלו הוא ממרח חרובים, אלא שהרבה פעמים חוץ מהחרובים עצמם הוא מכיל גם רכיבים בריאים הרבה פחות כמו שמן, מלח וסוכר, כך שלפני שרוכשים - מומלץ לבדוק את רשימת הרכיבים ולבחור בממרח הבריא ביותר. ובאשר לטעם - הפעם הילדים פחות אהבו והעדיפו פה אחד את השוקולד הקלאסי.
מסילאן ועד חרובים: מה הכי בריא? | צילום: החדשות
תחליף נוסף לשוקולד הוא הסילאן וגם כאן המגוון הוא עצום, כמו גם הפערים בבריאות ובמחירים. בממרח טחינה עם סילאן של "אחווה" נמצאה כמות גדולה של סוכר וגם של שומן רווי, כך שבמקרה הזה עדיף פשוט לערבב טחינה עם סילאן בבית ולהכין ממרח בריא הרבה יותר - שלדעת הילדים יוצא טעים באותה המידה בדיוק כמו הממרח הקנוי.